31987R1381
L 132/9
JURNALUL OFÍCIAL AL UNIUNII EUROPENE
REGULAMENTUL (CEE) NR. 1381/87 AL COMISIEI
din 20 mai 1987
privind stabilirea modalităților specifice de marcare și documentare a navelor de pescuit
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2057/82 al Consiliului din 29 iunie 1982 de stabilire a unor măsuri de control pentru anumite activități de pescuit (1) astfel cum a fost modificat ultima dată prin Regulamentul (CEE) nr. 4027/86 (2), în special articolul 13,
întrucât articolul 4 literele (e) și (f) din Regulamentul (CEE) nr. 2057/82 prevăd adoptarea unor dispoziții speciale pentru marcarea, identificarea și certificarea navelor de pescuit;
întrucât este necesară stabilirea de norme comune pentru marcarea și identificarea navelor de pescuit ale statelor membre, precum și a uneltelor, astfel încât acestea să poată fi identificate cu ușurință;
întrucât este necesară menționarea caracteristicilor esențiale ale unei nave de pescuit în documentele oficiale prezentate la control;
întrucât este necesară păstrarea la bordul anumitor nave de pescuit a documentelor oficiale care precizează capacitatea calelor de pește și a rezervoarelor frigorifice de apă de mare, pentru a permite o estimare mai exactă a capturilor aflate la bord;
întrucât, conform articolului 14 din Regulamentul (CEE) nr. 2057/82, statele membre pot adopta dispoziții naționale de control care depășesc cerințele minime ale Comunității, cu condiția să fie conforme cu legislația comunitară, precum și cu politica comună a pescuitului;
întrucât măsurile prevăzute de prezentul regulament sunt conforme cu avizul Comitetului de gestionare a resurselor de pescuit,
ADOPTĂ PREZENTUL REGULAMENT:
Articolul 1
Navele de pescuit aflate sub pavilionul unui stat membru sau înregistrate într-un stat membru vor fi marcate astfel:
(1)
Litera/literele portului sau circumscripției unde a fost înregistrată nava și numerele de înmatriculare vor fi scrise cu vopsea sau indicate pe ambele părți ale prorei, cât mai sus cu putință deasupra apei, astfel încât să fie vizibile de pe mare și din aer, cu o culoare care să contrasteze cu cea de fond pe care sunt scrise.
În cazul navelor cu o lungime mai mare de 10 metri, dar nu mai mare de 17 metri, înălțimea literelor și a numerelor nu va fi mai mică de 25 centimetri, cu o grosime a caracterului de cel puțin 4 centimetri. În cazul navelor cu o lungime mai mare de 17 metri, înălțimea literelor și a numerelor nu va fi mai mică de 45 centimetri, cu o grosime a caracterului de cel puțin 6 centimetri.
Statul membru sub pavilionul căruia se află nava poate solicita ca indicativul radio internațional (IRCS) sau literele sau numerele de înmatriculare să fie scrise clar cu vopsea pe acoperișul timoneriei astfel încât să fie vizibile din aer, cu o culoare care să contrasteze cu fondul pe care sunt scrise.
(2)
Începând cu data de 1 ianuarie 1990, culorile contrastante vor fi alb și negru.
(3)
Literele și numerele scrise cu vopsea sau indicate pe navă nu vor fi șterse, modificate, deteriorate, ilizibile, acoperite sau ascunse.
Articolul 2
(1) Ambarcațiunile transportate la bord de navele de pescuit aflate sub pavilionul unui stat membru sau înregistrate într-un stat membru vor fi marcate cu litera/literele și numărul/numerele navei de care aparțin.
(2) Geamandurile de semnalizare și obiectele similare care plutesc la suprafață și au rolul de a indica localizarea uneltelor de pescuit vor fi marcate clar și în permanență cu litera/literele și numărul/numerele navei de care aparțin.
Articolul 3
(1) Fiecare navă de pescuit cu o lungime mai mare de 10 metri va avea la bord documentele eliberate de autoritatea competentă din statul membru unde este înmatriculată și care cuprind cel puțin următoarele elemente:
-
numele, dacă are un nume;
-
litera/literele portului sau circumscripției unde a fost înregistrată nava și numărul/numerele de înmatriculare;
-
indicativul radio internațional, dacă există;
-
numele și adresa proprietarului/proprietarilor și, dacă este cazul, a navlositorului (navlositorilor);
-
lungimea, puterea motorului și, pentru navele intrate în funcțiune la sau după data de 1 ianuarie 1987, data intrării în funcțiune.
(2) Navele cu o lungime mai mare de 17 metri vor păstra la bord planurile sau descrierile autentificate și actualizate ale calelor de pește și ale rezervoarelor frigorifice de apă de mare, inclusiv date despre capacitatea lor de depozitare în metri cubi.
Toate navele care au rezervoare frigorifice de apă de mare vor păstra la bord un document care arată calibrarea rezervoarelor în metri cubi la distanțe de 10 centimetri.
Documentele menționate la cele două alineate de mai sus vor fi autentificate de către o autoritate competentă.
(3) Orice modificare a caracteristicilor care figurează în documentele menționate la articolele 1 și 2 va fi autentificată de către o autoritate competentă, iar modul în care a fost făcută modificarea va fi explicat cât mai clar.
(4) Cu excepția lungimii și a puterii motrice, dispozițiile prezentului articol referitoare la eliberarea documentelor de către o autoritate competentă se aplică începând cu data de 1 ianuarie 1990. Dispozițiile aferente lungimii și puterii motrice se aplică începând cu data de 1 ianuarie 1990 în cazul navelor de pescuit intrate în funcțiune sau modificate la sau după data de 1 octombrie 1987 și începând cu data de 18 iulie 1994 în cazul celorlalte nave de pescuit. Proprietarul navei face autentificarea și o semnează până la data de 1 ianuarie 1990 și, dacă este cazul, până la data de 18 iulie 1994, precum și în lipsa unor asemenea documente.
(5) Documentele menționate la prezentul articol vor fi prezentate în vederea controlului la solicitarea serviciului de inspecție al unui stat membru.
Articolul 4
Prezentul regulament intră în vigoare la 1 octombrie 1987.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 mai 1987.